
Μαθητές του Α΄ Γυμνασίου Πατρών συζήτησαν με τον Θ. Λερούνη για την ιστορία
και τον πολιτισμό των Ελληνικών βασιλείων της Κ.Ασίας μετά τον Μ. Αλέξανδρο
 

Ο Θανάσης Λερούνης, εκπαιδευτικός, ερευνητής και μέλος των Ελλήνων Εθελοντών κατά την παραμονή του στην Πάτρα -καλεσμένος της Εταιρείας Κοινωνικής Δράσης και Πολιτισμού Κοινο_Τοπία www.koinotopia.gr- συναντήθηκε στον πολυχώρο της οργάνωσης και συνομίλησε με μαθητές του Α΄ Γυμνασίου Πατρών για την ιστορία και τον πολιτισμό των Ελληνικών βασιλείων της Βακτρίας και της Ινδίας.

Η δίωρη συνάντηση-συζήτηση που έγινε το Σάββατο 16 Μαρτίου πραγματοποιήθηκε στο πλαίσιο της γνωριμίας και ευαισθητοποίησης των μαθητών του προγράμματος Αγωγής Υγείας με θέμα "Οι μικροί εξερευνητές ... με οδηγό το χθες χτίζουμε το αύριο, γιατί μας αφορά", που υλοποιείται στο 1ο Γυμνάσιο Πατρών από τις καθηγήτριες κ. Σακκά Βιργινία, φιλόλογο και κ. Πανούτσου Βιολέτα, φιλόλογο.

Οι μαθητές ενημερώθηκαν για τη φυλή των Καλλάσσα, η οποία κατοικεί στα σύνορα Πακιστάν-Αφγανιστάν και όπως πιστεύουν οι ίδιοι έλκει την καταγωγή της από τους άνδρες του εκστρατευτικού σώματος του Μ. Αλεξάνδρου. Μέσω προβολής σχετικού ενημερωτικού υλικού, αλλά κυρίως της κατάθεσης προσωπικών βιωμάτων του ερευνητή, οι μαθητές του προγράμματος είχαν την ευκαιρία να διευρύνουν τον ιστορικό τους ορίζοντα, αλλά και ν’ ανακαλύψουν άγνωστες πτυχές των παραδόσεων και εθίμων της φυλής αυτής, πίστεις και δοξασίες, τον πανάρχαιο τρόπο ζωής τους, που διατηρούν αναλλοίωτο μέχρι σήμερα, με αποτέλεσμα η συνάντηση αυτή να καταστεί ένα συναρπαστικό μάθημα ιστορίας για τους μαθητές.
Στους μαθητές προσφέρθηκαν από το Θ. Λερούνη ως ενθύμιο καρτ ποστάλ για τη φυλή των Καλλάσσα και από την Κοινο_Τοπία ενημερωτικά έντυπα και γλυκίσματα με αφορμή τη γνωριμία τους με την εθελοντική οργάνωση.
Λίγα λόγια για τον Αθανάσιο Λερούνη:
Ο Αθανάσιος Λερούνης γεννήθηκε στα Καλάβρυτα Αχαΐας πριν από 63 χρόνια. Είναι εκπαιδευτικός της Δευτεροβάθμιας Επαγγελματικής Εκπαίδευσης. Από το 1994 έως το 2009, μαζί με τα μέλη των Φίλων των Καλλάσσα–Ελλήνων Εθελοντών δραστηριοποιήθηκε στις κοιλάδες των Καλλάσσα ολοκληρώνοντας 25 έργα, με σκοπό τη βελτίωση των συνθηκών υγείας και εκπαίδευσης των κατοίκων τους καθώς & τη στήριξη της αρχέγονης παράδοσης της Φυλής. Το Σεπτέμβριο του 2009 συλλαμβάνεται από τους Ταλιμπάν και απελευθερώνεται μετά από 7 μήνες. Έκτοτε, μαζί με άλλους Φίλους των Καλλάσσα δραστηριοποιείται για τη συντήρηση των έργων που πραγματοποιήθηκαν στις κοιλάδες τους, ώστε να συνεχίσουν να λειτουργούν για το σκοπό για τον οποίο κατασκευάστηκαν. Από το 2011 διδάσκει στο Λαϊκό Πανεπιστήμιο θέματα που αφορούν την Ελληνική Παρουσία στην Κεντρική Ασία και τους απόηχούς της στις παραδόσεις των Φυλών της Ασίας και ιδιαίτερα της Φυλής των Καλλάσσα.
Πληροφορίες για δημοσιογράφους: Ανδρέας Σπηλιώτης 2615.002009
